Radio-televizija Bosne i Hercegovine

**Radio-televizija Bosne i Hercegovine** (**BHRT**), državna je radiotelevizija u Bosni i Hercegovini. Kao javni emiter, BHRT je jedini član Evropske radiodifuzione unije iz Bosne i Hercegovine, koji aktivno učestvuje u godišnjem izboru bosanskohercegovačkog predstavnika za Eurosong. Sjedište BHRT-a nalazi se u zgradi RTV Doma u Sarajevu.

## Historija 
### RTV Sarajevo 
Prvi elektronski medij koji se nakon završetka Drugog svjetskog i rata i oslobođenja Sarajeva oglasio u Bosni i Hercegovini bio je Radio Sarajevo. Radio Sarajevo je sa emitovanjem programa počeo 10. aprila 1945. godine riječima: *"Ovdje Radio Sarajevo. Smrt fašizmu - sloboda narodu!"* koje je izgovorio Đorđe Lukić, prvi tehničar i spiker ovog radija. Do kraja 1945. godine program je trajao 6 sati i emitovan je u tri bloka: jutarnjem, podnevnom i večernjem. Radiotelevizija Sarajevo osnovana je sredinom 1960-ih godina u Sarajevu kao republička radiotelevizijska kuća za NR Bosnu i Hercegovinu a bila je članica tadašnjeg emiterskog sistema Jugoslavenske radiotelevizije.

### 1992–98
mini|lijevo|250p|Logo RTVBiH od 1998. do 2000.

Početak ratnih sukoba na području Jugoslavije RTV Sarajevo dočekuje sa izgrađenom infrastrukturom za produkciju i emitovanje tri radijska i tri televizijska kanala. Promjena imena iz "Radiotelevizija Sarajevo" u **Radiotelevizija Bosne i Hercegovine** (**RTVBiH**) uslijedila je nakon početka nešto intenzivnijih ratnih sukoba u Bosni i Hercegovini 1992. godine. RTV Dom u Sarajevu napuštaju mnogobrojni radnici, odnoseći pokretnu opremu (televizijske kamere, mikrofone i sl.) Početkom opsade Sarajeva, RTVBiH je suočena sa stalnim razaranjem opreme, predajnika, uz stradanje radnika koji su se borili protiv medijske blokade grada Sarajeva, ali i cijele Bosne i Hercegovine. U okviru RTVBiH tada djeluju tvBiH i Radio Bosne i Hercegovine. Za emitovanje programa RTV BIH u ratnim uslovima, najzaslužniji je tzv. "PEP" sa isključivo tehničkom djelatnošću (Prenos i emitovanje programa).

Već 1. januara 1993. godine RTVBiH primljena je kao aktivni član Evropske emiterske unije. To je omogućilo da se predstavnik Bosne i Hercegovinae prvi put pojavi 1993. godine na Euroviziji. Prvi predstavnik Bosne i Hercegovine na ovom takmičenju bio je Muhamed Fazlagić Fazla s pjesmom "Sva bol svijeta". Nakon završetka ratnih sukoba u BiH, popravlja se uništena i infrastruktura neophodna za funkcionisanje RTV sistema na nivou cijele Bosne i Hercegovine.

### PBSBiH 2000–2004
Logo Javnog radiotelevizijskog servisa BiH – PBSBiH po prvi put se pojavio tokom direktnog prenosa Ljetnih olimpijskih igara u Sydney-u. Uz donacije u opremi OHR-a i Europske komisije u BiH, osigurana je emisiona mreža za uspostavu televizije na nivou Bosne i Hercegovine. U noći između 11. i 12. augusta 2004. godine, realizovano je razdvajanje emisionih mreža PBSBiH (Radio-televizije BiH), RTVFBiH (Radiotelevizije Federacije BiH) i RTRS (Radiotelevizije Republike Srpske). Istovremeno se radilo na poboljšanju emisionih mreža entitetskih radiotelevizija. Od 12. augusta 2004, BHTV 1 na vlastitoj frekvenciji emituje probni test signal kombiniran sa audio podlogom - program BH Radio 1 i tehničkim podacima o frekvencijama za prijem novog kanala.

### BHT 1 i BH Radio 1
13. augusta 2004. godine iz studija u Sarajevu počelo je cjelodnevno emitiranje programa BHT 1 (PBSBiH mijenja naziv u Bosanskohercegovačka radiotelevizija - BHRT). Tačno u 18:00h, emitovan je Otvoreni program povodom Ljetnih olimpijskih igara u AteniBHT 1 emitira dešavanja i nadmetanja sa Olimpijskih igara uz informativni program (signalom pokriva preko 90% populacije u BiH). Nakon svečane ceremonije upriličene u RTV Dom-u, u 19:00 emitovano je prvo izdanje BHT Vijesti na tek uspostavljenoj nacionalnoj mreži. Prvi voditelj Vijesti bio je Tomislav Đurić.

## Organizacija 
BHRT se finansira iz dijela RTV takse zajedno sa ostalim javnim emiterima u BiH (50% za BHRT, 25% za RTVFBiH i 25% za RTRS). 

Bosanskohercegovačka radiotelevizija se sastoji od entitetskih javnih emitera sa organizacijskim jedinicama:
*  BHT 1 - Televizija Bosne i Hercegovine
*  BH radio 1 - Radio Bosne i Hercegovine
*  MP BHRT - Muzička produkcija Radiotelevizije BiH
*  RTRS - Televizija Republike Srpske (s dva tv kanala)
*  RTRS-Radio - radio Republike Srpske 
* Federalna televizija - televizija Federacije BiH
*  Radio Federacije Bosne i Hercegovine - radio Federacije BiH

## Program
Program BHRT-a se emituje 24 sata dnevno na području cijele Bosne i Hercegovine. Većina radio-televizijskog programa se proizvodi iz RTV doma u Sarajevu. Razvijena je mreža Informativno-tehničkih centara (ITC) u drugim gradovima BiH: Bihaću, Banjoj Luci, Mostaru, Tuzli, Zenici. U planu je uspostavljanje korporacije koju bi činili svi javni emiteri u Bosni i Hercegovini (BHRT, RTVFBiH i RTRS).

## Digitalizacija
Iako je bio završetak digitalizacije bio predviđen do početka svjetskog nogometnog prventstva 2014. godine, ona još nije urađena zbog problema sa Radiotelevizijom Republike Srpske. Početak emitiranja digitalnog programa je planiran do kraja 2016. godine.

## Finansijska kriza i prijetnja gašenjem 
Tokom 2026, BHRT se suočio s najtežom finansijskom krizom od svog osnivanja, koja je zaprijetila potpunim gašenjem državnog javnog emitera. Uzrok krize bio je nagomilani dug prema Evropskoj radiodifuzijskoj uniji (EBU) u iznosu od blizu 22 miliona KM, zbog čega je EBU najavio mogućnost blokade bankovnih računa BHRT-a do kraja februara iste godine. Uprava BHRT-a istakla je da je glavni razlog ovakvog stanja dugogodišnje nepoštovanje Zakona o javnom RTV sistemu Bosne i Hercegovine. Naime, Radiotelevizija Republike Srpske (RTRS) po osnovu neraspodijeljene RTV takse duguje BHRT-u više od 104 miliona KM, što je u januaru 2026. potvrdilo i Predsjedništvo Bosne i Hercegovine zatraživši prinudnu naplatu tog duga. Kao direktno upozorenje na neminovni prekid rada i apel nadležnim institucijama da hitno riješe problem finansiranja, BHRT je 25. februara 2026. privremeno obustavio emitiranje svog redovnog programa, puštajući na ekranu samo tekst upozorenja i emitirajući isključivo informativne emisije.

## Uprava
*Generalni direktor BHRT-a: Belmin Karamehmedović (v.d.)
*Direktorica BHT 1: Neda Tadić
*Direktor BH Radija 1: Dejan Kerleta

## Reference 
## Vanjski linkovi 
* Zvanični sajt

Kategorija:Bosanskohercegovačke TV-stanice
Kategorija:Bosanskohercegovačke radiostanice
Kategorija:TV-stanice osnovane 1992.
Kategorija:Mediji u Sarajevu
Kategorija:Radiotelevizija Bosne i Hercegovine